A British Airways felfüggeszti a London Gatwickről induló járatait
A British Airways a felfüggesztést a koronavírus-járvány miatti kereslet visszaeséssel indokolja – írja a BBC.
A szigetország kormánya tanácsolta a légitársaságoknak, hogy a nélkülözhető járatokat töröljék. Ezt követően az EasyJet már fel is függesztette összes járatát.

A British Airways az alkalmazottaknak küldött levelében kiemelte, hogy soha nem látott körülményekkel és egy kihívásokkal teli piaci környezettel kell szembenéznie. A légitársaság egyeztet ügyfeleivel, hogy megvitassák a további együttműködés lehetőségeit.

A British Airways légitársaságot birtokló IAG részvényei a hónap eleje óta értékük felére csökkentek, azonban a bejelentés hatására 8,4 százalékkal növekedtek.

A vállalat járatai ugyanakkor továbbra is repülnek a Heathrow repülőtérről, de sokkal ritkábban.

A légiközlekedési vállalatok vezetői jelenleg célzott támogatási csomag kidolgozását kérik a brit kormánytól. A kabinet korábban 75 millió fontot tett félre annak érdekében, hogy az Egyesült Királyság külföldön lévő állampolgárait hazaszállítsák olyan országokból, ahonnan már nem indul kereskedelmi járat.
Gazdaság légitársaság British Airways Gatwick repülőtér koronavírus